b'\n_START_ARTICLE_\nKazio Varnelio namai-muziejus\n_START_SECTION_\nKolekcija\n_START_PARAGRAPH_\nKazys Varnelis \xc5\xbeinomas ne tik kaip dailininkas, bet ir kaip kolekcininkas, bibliofilas. Dar b\xc5\xabdamas studentu, jis keliavo po \xc5\xbdemaitij\xc4\x85 ir rinko liaudies meno dirbinius, juos fotografavo bei pie\xc5\xa1\xc4\x97. Karo metais dirbant Ba\xc5\xbenytin\xc4\x97s dail\xc4\x97s muziejaus direktoriumi Kaune, K. Varnelis \xc4\xafgijo ir daugiau b\xc5\xabsimam kolekcininkui reikalingos patirties._NEWLINE_Gyvendamas Vakar\xc5\xb3 Europoje ir JAV, jis nuolat dom\xc4\x97josi aukcionuose vykusiomis var\xc5\xbeytin\xc4\x97mis. Nema\xc5\xbeai profesionalaus meno k\xc5\xabrini\xc5\xb3 \xc4\xafsigijo Frankfurto, Pary\xc5\xbeiaus, Vienos bei kit\xc5\xb3 miest\xc5\xb3 aukcionuose._NEWLINE_Kolekcij\xc4\x85 sudaro \xc4\xafvair\xc5\xabs rinkiniai: senoji grafika, tapyba, skulpt\xc5\xabra, renesanso bei v\xc4\x97lesni\xc5\xb3 epoch\xc5\xb3 baldai, Ryt\xc5\xb3 meno kolekcija, \xc5\xbeem\xc4\x97lapiai, bibliofilini\xc5\xb3 leidini\xc5\xb3 bei senosios lituanistikos rinkini\xc5\xb3 biblioteka._NEWLINE_Lietuvai atk\xc5\xabrus nepriklausomyb\xc4\x99, 1998 m. K. Varnelis gr\xc4\xaf\xc5\xbeo \xc4\xaf Lietuv\xc4\x85, atsive\xc5\xbedamas savo kolekcij\xc4\x85. Jos pagrindu Vilniuje buvo \xc4\xafsteigtas Kazio Varnelio muziejus. 2003 m. jo kolekcijai suteiktas nacionalinis statusas, jis tapo Lietuvos nacionalinio muziejaus filialu \xe2\x80\x9eKazio Varnelio namai-muziejus\xe2\x80\x9c.\n_START_SECTION_\nMuziejaus pastatas\n_START_PARAGRAPH_\n\xe2\x80\x9eKazio Varnelio namai-muziejus" \xc4\xafsik\xc5\xabr\xc4\x99s Did\xc5\xbeiojoje gatv\xc4\x97je, vienuose i\xc5\xa1 seniausi\xc5\xb3 Rotu\xc5\xa1\xc4\x97s aik\xc5\xa1t\xc4\x97je i\xc5\xa1likusi\xc5\xb3 m\xc5\xabrini\xc5\xb3 pastat\xc5\xb3 \xe2\x80\x93 Ma\xc5\xbeosios gildijos ir Masalskio namuose._NEWLINE_Ma\xc5\xbeosios gildijos namas ilg\xc4\x85 laik\xc4\x85 priklaus\xc4\x97 pirkli\xc5\xb3 Mamoni\xc4\x8di\xc5\xb3 giminei, nuo 1608 m. \xe2\x80\x93 Vilniaus miesto pirkli\xc5\xb3 brolijai. Pastate buvo preki\xc5\xb3 sand\xc4\x97liai, amatinink\xc5\xb3 dirbtuv\xc4\x97l\xc4\x97s, u\xc5\xbeeigos. 1828 m. \xc4\xafsik\xc5\xabr\xc4\x97 \xe2\x80\x9e\xc5\xbdalioji vaistin\xc4\x97\xe2\x80\x9c. Pastatas buvo ne kart\xc4\x85 rekonstruojamas, pristatomos papildomos patalpos. 1944 metais gerokai nukent\xc4\x97jo, 1957 m. atstatytas, \xc4\x8dia ilg\xc4\x85 laik\xc4\x85 veik\xc4\x97 nei\xc5\xa1vaizdi audini\xc5\xb3 parduotuv\xc4\x97, buvo \xc4\xafrengti butai._NEWLINE_Greta esantis, vadinamas Masalskio namas stovi XVI a. susiformavusiame kvartale, 1645 m. priklaus\xc4\x97 Masalski\xc5\xb3 giminei, v\xc4\x97liau atiteko T\xc5\xa1eckiams, \xc4\x8cechavi\xc4\x8diams, priklaus\xc4\x97 kitiems savininkams. Gerokai nukent\xc4\x97jo per didij\xc4\xaf Vilniaus gaisr\xc4\x85 1749 m. Ilgainiui \xc4\x8dia taip pat veik\xc4\x97 parduotuv\xc4\x97l\xc4\x97s, buvo \xc4\xafrengti butai._NEWLINE_Nuo 1985-\xc5\xb3j\xc5\xb3 met\xc5\xb3 buvo vykdoma \xc5\xa1i\xc5\xb3 dviej\xc5\xb3 pastat\xc5\xb3 rekonstrukcija, o 1993 m. Vilniaus miesto taryba nutar\xc4\x97 skirti juos Kazio Varnelio muziejaus \xc4\xafk\xc5\xabrimui.\n_START_SECTION_\nEkspozicija\n_START_PARAGRAPH_\n\xc5\xa0io muziejaus ekspozicija i\xc5\xa1d\xc4\x97styta nedidel\xc4\x97se sal\xc4\x97se, kuriose gausu senosios gotikin\xc4\x97s architekt\xc5\xabros detali\xc5\xb3, suformuotos istorin\xc4\x97s grafikos ir Vakar\xc5\xb3 Europos skulpt\xc5\xabros ekspozicijos. Jas papildo renesansini\xc5\xb3, barokini\xc5\xb3 bald\xc5\xb3 ansambliai ir K. Varnelio abstrakcijos.\n_START_SECTION_\nGrafika ir kartografija\n_START_PARAGRAPH_\nGrafikos rinkinius galima suskirstyti \xc4\xaf dvi dideles grupes. Pirm\xc4\x85j\xc4\x85 sudaro Lietuvos ir Lenkijos valdov\xc5\xb3, didik\xc5\xb3 istoriniai portretai. Tai originali ir ikonografijai ypa\xc4\x8d svarbi XVII\xe2\x80\x93XVIII a. grafika. Kita grup\xc4\x97 \xe2\x80\x93 did\xc5\xbei\xc5\xb3j\xc5\xb3 Vakar\xc5\xb3 Europos grafikos meistr\xc5\xb3 k\xc5\xabriniai: A. Diurerio gravi\xc5\xabra \xe2\x80\x9e\xc5\xa0v. Eustachijus\xe2\x80\x9c, did\xc5\xbeiojo ispano Francisco Goya, \xc5\xbeymiausio XVIII a. ital\xc5\xb3 grafiko Giovanni Battista Piranesio \xc5\xa1edevrai. I\xc5\xa1siskiria rai\xc5\xbeini\xc5\xb3 ciklas, vaizduojantis u\xc5\xbefiksuotus istorinius lietuvi\xc5\xb3 m\xc5\xab\xc5\xa1ius su \xc5\xa1vedais, bei Jonu\xc5\xa1o Radvilos kariuomen\xc4\x97s artilerijos kapitono Kristupo Eigirdo sudaryti m\xc5\xab\xc5\xa1i\xc5\xb3 su kazokais planai._NEWLINE_\xc4\xaesp\xc5\xabding\xc4\x85 senosios kartografijos kolekcij\xc4\x85 sudaro apie 150 \xc5\xbeem\xc4\x97lapi\xc5\xb3, kuriuos suk\xc5\xabr\xc4\x97 garsiausi Europos meistrai. \xc4\x8cia surinkti bene visi svarbiausieji Lietuvos kartografijos raid\xc4\x85 iliustruojantys senieji Lietuvos \xc5\xbeem\xc4\x97lapiai \xe2\x80\x93 tokie, kaip Marco Beneventano 1507 m. Vidurio Europos \xc5\xbeem\xc4\x97lapis. Lankytoj\xc5\xb3 d\xc4\x97mes\xc4\xaf patraukia subtiliai nuspalvintas vadinamasis didysis Radvilos \xc5\xbeem\xc4\x97lapis.\n_START_SECTION_\nTapyba\n_START_PARAGRAPH_\nTapybos kolekcijoje vykusiai parinkti k\xc5\xabriniai, atspindintys renesanso, baroko, neoklasicizmo stili\xc5\xb3 tendencijas, aliejin\xc4\x97s tapybos raid\xc4\x85 Italijoje, Pranc\xc5\xabzijoje, JAV. Eksponuojami portretai, peiza\xc5\xbeai, \xc5\xbeanrin\xc4\x97 ir religinio turinio tapyba. Eksponuojami du \xc5\xbeymiajam Vilniaus tapytojui Jonui Rustemui (1762\xe2\x80\x931835) priskiriami portretai, perteikiantys XIX a. prad\xc5\xbeios romantizmo dvasi\xc4\x85.\n_START_SECTION_\nSkulpt\xc5\xabra ir keramika\n_START_PARAGRAPH_\nSkulpt\xc5\xabros kolekcijoje i\xc5\xa1siskiria du rinkiniai, kuriuos sudaro marmuro biustai ir bronzos liejiniai, daugiausia sukurti XVIII\xe2\x80\x93XIX a. pranc\xc5\xabz\xc5\xb3 ir angl\xc5\xb3 skulptori\xc5\xb3. Bronzos kolekcijoje vyrauja XIX a. \xc5\xbeanrini\xc5\xb3 kompozicij\xc5\xb3 pavyzd\xc5\xbeiai, secesijos periodo skulpt\xc5\xabros, Pary\xc5\xbeiaus salonui b\xc5\xabdingi k\xc5\xabriniai._NEWLINE_Keramikos rinkinyje i\xc5\xa1skirtin\xc4\x99 viet\xc4\x85 u\xc5\xbeima ital\xc5\xb3 majolikos kolekcija, kuri\xc4\x85 sudaro profesional\xc5\xb3 ir liaudies meistr\xc5\xb3 k\xc5\xabriniai. XVIII\xe2\x80\x93XIX a. Europos porceliano rinkinyje i\xc5\xa1siskiria \xc5\xbeanrin\xc4\x97s rokoko ir neoklasicizmo stili\xc5\xb3 statul\xc4\x97l\xc4\x97s.\n_START_SECTION_\nRyt\xc5\xb3 meno kolekcija ir istoriniai baldai\n_START_PARAGRAPH_\nDerinami taikliai parinkti \xc4\xafvairi\xc5\xb3 epoch\xc5\xb3 bei \xc4\xafvairia technika sukurti darbai: japon\xc5\xb3 Ukiyo mokyklos spalvoti med\xc5\xbeio rai\xc5\xbeiniai, tapyba ant ry\xc5\xbei\xc5\xb3 popieriaus ir \xc5\xa1ilko, japon\xc5\xb3 kaligrafija, porcelianas, bronziniai indai. \xc4\xaesp\xc5\xabdingiausias \xc5\xa1ioje kolekcijoje yra Budos \xc5\xa1vent\xc4\x99 vaizduojantis nuspalvintas XIV a. med\xc5\xbeio rai\xc5\xbeinys._NEWLINE_Turtingas bald\xc5\xb3 rinkinys kryptingai sudarytas i\xc5\xa1 autenti\xc5\xa1k\xc5\xb3 bald\xc5\xb3, nuosekliai atspindin\xc4\x8di\xc5\xb3 skirtingas epochas bei stilius nuo renesanso iki XX a. modernizmo. Ma\xc5\xbeosios gildijos interjeruose \xe2\x80\x93 autenti\xc5\xa1koje istorin\xc4\x97je aplinkoje eksponuojama viena did\xc5\xbeiausi\xc5\xb3 Lietuvoje ital\xc5\xb3 renesanso bald\xc5\xb3 kolekcija ne tik pristato to laiko bald\xc5\xb3 stili\xc5\xb3, bet ir sukuria charaktering\xc4\x85 istorin\xc4\xaf ansambl\xc4\xaf.\n_START_SECTION_\nBiblioteka\n_START_PARAGRAPH_\nNeatsiejama kolekcijos dalis \xe2\x80\x93 beveik 7 t\xc5\xabkstan\xc4\x8di\xc5\xb3 tom\xc5\xb3 biblioteka. Ji buvo formuojama kartu su senosios dail\xc4\x97s rinkiniais ir sutapo su paties K. Varnelio k\xc5\xabrybos raida. Tod\xc4\x97l didesni\xc4\x85j\xc4\x85 jos dal\xc4\xaf sudaro meno albumai, dail\xc4\x97s ir architekt\xc5\xabros istorijos studijos. Yra knyg\xc5\xb3, \xc4\xafeinan\xc4\x8di\xc5\xb3 \xc4\xaf pasaulio gra\xc5\xbeiausi\xc5\xb3j\xc5\xb3 knyg\xc5\xb3 \xe2\x80\x9eaukso fond\xc4\x85\xe2\x80\x9c. Jo sukaupta vertinga knygotyrin\xc4\x97 literat\xc5\xabra: leidiniai apie bibliofilij\xc4\x85, kolekcionavim\xc4\x85, knygos istorij\xc4\x85.'